તાજેતરમાં મુંબઇમાં ગીરગામ ચોપાટી ખાતે મેક ઇન ઇન્ડિયા વીક દરમિયાન યોજાયેલ મેક ઇન મહારાષ્ટ્ર ઇવેન્ટમાં ભીષણ આગ લાગતાં સમગ્ર સ્ટેજ બળીને ખાક થઇ ગયું હતું. આ ઘટનાએ સુરક્ષા સામે ગંભીર પ્રશ્નાર્થ ઊભા કર્યા છે. આ દુર્ઘટના કયારે ઘટી હતી જ્યારે મહારાષ્ટ્ર રજની પ્રોગ્રામ રજૂ કરવામાં આવી રહ્યો હતો. આ સાંસ્કૃતિક કાર્યક્રમ દરમિયાન સમગ્ર મંચ આગની જ્વાળાઓમાં લપેટાઇ ગયો હતો. આ કાર્યક્રમમાં આગ લાગી ત્યારે મંચ પર મુખ્યપ્રધાન ફડનવીસ, મહારાષ્ટ્રના ગવર્નર સી. વિદ્યાસાગર રાવ, શિવસેનાના અધ્યક્ષ ઉદ્ધવ ઠાકરે, બોલિવૂડના સુપરસ્ટાર અમિતાભ બચ્ચન, આમીરખાન અને હેમામાલિની સહિતની ખ્યાતનામ હસ્તીઓ હાજર હતી એટલું જ નહીં આ કાર્યક્રમમાં ર૦થી રપ,૦૦૦ લોકો હાજર હતા.